Diari Oficial de la Generalitat Valenciana


Sumari del DOGV 6875, del 03-10-2012 (2012/9008)

RESOLUCIÓ de 12 de setembre de 2012, de la Direcció General d'Avaluació Ambiental i Territorial, per la qual s'ordena la publicació d'unes declaracions d'impacte ambiental en els termes municipals de Novelda i Vilafranca. Expedients número 251/08 AIA i 18/09 AIA.
-----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6875

Data del DOGV
:   03-10-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/9008


Data del document
:   12-09-2012

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Novelda
    * Vilafranca
    * impacte ambiental

RESOLUCIÓ de 12 de setembre de 2012, de la Direcció General d'Avaluació Ambiental i Territorial, per la qual s'ordena la publicació d'unes declaracions d'impacte ambiental en els termes municipals de Novelda i Vilafranca. Expedients número 251/08 AIA i 18/09 AIA. [2012/9008]  
De conformitat amb l'article 28 del Decret 162/1990, de 15 d'octubre, del Consell, pel qual s'aprova el Reglament per a l'execució de la Llei 2/1989, de 3 de març, d'impacte ambiental, el qual establix que una vegada transcorregut el termini assenyalat en l'article 26 sense que s'hagen plantejat discrepàncies, i sense perjuí de la seua notificació al titular, la declaració d'impacte ambiental es publicarà en el Diari Oficial de la Comunitat Valenciana, resolc,  
  
Article únic  
Publicar en el Diari Oficial de la Comunitat Valenciana les declaracions d'impacte ambiental corresponents als expedients: 251/08 AIA Novelda i 18/09 AIA Vilafranca.  
  
  
«Declaració d'impacte ambiental  
  
Expedient: 251/08-AIA.   
Promotor: Triturca, SL.  
Autoritat substantiva: Direcció Territorial de Medi Ambient, Aigua, Urbanisme i Habitatge d'Alacant.  
Objecte del projecte: planta recicladora d'enderrocs, marbre i material de construcció.  
Localització: terme municipal de Novelda (Alacant).  
1. Descripció del projecte  
El projecte tramitat proposa la millora i legalització d'una planta recicladora d'enderrocs, deixalles del marbre i material de construcció en la partida de Serra Blanca i Salinetes, parcel·les 29a i 29c del polígon 1 del terme municipal de Novelda (Alacant). La parcel·la té una superfície de 60.900 m², dels quals més del 50% quedaran sense ocupar. L'activitat ocuparà únicament una superfície de 800 m².  
  
La planta pretén utilitzar com a matèria primera els retalls de marbre obtinguts en les pedreres de la contornada, així com els enderrocs i retalls de marbre d'altres processos industrials i dels molts abocadors d'enderrocs que hi ha en la zona.   
Segons el projecte, els materials que entren en planta se sotmeten a diferents processos de trossejament, trituració i classificació d'àrids. En primer lloc s'obté la llast resultant del rebuig produït en el pregarbellador i després del cicle complet del procés s'obtenen diferents àrids classificats per la seua granulometria.  
La planta consta de diverses tremuges d'alimentació, molins de trituració i cintes que transporten el material i el depositen finalment directament sobre el sòl en forma d'arreplega.  
La producció anual d'àrids que es pretén aconseguir és de 880.000 t.  
A més de les instal·lacions de trituració, s'hi instal·larà una caseta prefabricada destinada a oficina, lavabos i vestuaris, i centre de comandaments. Es construirà una altra al costat de la bàscula per al control d'accés i pesada dels camions que entren a les instal·lacions.  
La xarxa de sanejament consistix en un depòsit estanc que arreplega i acumula les aigües fecals de la caseta prefabricada fins que són arreplegades per empresa autoritzada.  
L'accés a les instal·lacions es realitza a través d'un camí sense asfaltar denominat camí de la Blanca.  
L'energia consumida prové de l'energia elèctrica subministrada en mitja tensió per Iberdrola. La planta disposa del corresponent centre de transformació.  
Es desconeix de quina manera es durà a terme el subministrament d'aigua a la planta.  
2. Tramitació administrativa  
En data 18 d'agost de 2008, la Direcció Territorial de Medi Ambient, Aigua, Urbanisme i Habitatge remet l'expedient de referència adjuntant documentació tècnica i certificat del resultat de la informació pública de l'expedient en què s'indica que ha presentat una al·legació el Sr. Ramón Pérez García, com a president de l'Associació de Veïns Paratge de Salinetes de Novelda, que expressa:  
  
Que el camí d'accés no es descriu correctament en l'estudi presentat i que el camí que realment s'utilitza és un camí rural que ja existia abans que s'implantara l'activitat industrial en la zona, a penes de 3,00 m d'ample, sense voreres d'emergència ni senyalització de cap tipus que suporta un trànsit pesat continu i un important volum de vehicles lleugers en constant moviment i que veïns de la zona s'han vist implicats en incidents de trànsit.  
Se sol·licita que es realitze un estudi vial en profunditat i que s'aporten solucions als dits problemes. En definitiva un projecte de carretera d'accés.  
3. Consideracions ambientals  
La parcel·la on s'ubica la planta se situa al nord-oest de la població de Novelda, a una distància lineal superior als 2 km del nucli urbà. Per a accedir a la parcel·la es pren el camí de terra denominat camí de la Blanca, després de creuar el barranc dels Baladres i recórrer 500 m s'arriba a la parcel·la.  
Els límits de la parcel·la estan definits a l'est i sud per camins veïnals, a l'oest per la parcel·la 18 del mateix polígon 1 i al nord pel barranc de Salinetes.  
La zona es caracteritza per presentar una orografia abrupta amb barrancs encaixats entre llomes de forts pendents que presenten fenòmens erosius d'importància deguts a la naturalesa dels materials (algeps i argiles) i a l'escolament del terreny, a més la zona es troba molt antropitzada per l'existència de nombroses pedreres, abocadors i abocaments incontrolats, vivendes aïllades i la presència d'un gran nombre de naus industrials.  
Segons el PGOU de Novelda, el sòl on s'ubica la parcel·la correspon a sòl no urbanitzable comú. L'ús actual de la parcel·la passarà a ser industrial.  
Les condicions edàfiques naturals de la parcel·la, la vegetació i la fauna que podia existir abans de la implantació de l'activitat han desaparegut i actualment la parcel·la es troba ocupada per maquinària, estocs de material, vehicles, abocaments i la resta d'instal·lacions.  
Els talussos naturals que limiten la parcel·la amb el barranc d'ixents han sigut alterats i modificats, presenten forts pendents i es troben ocupats en part per l'activitat.  
Identificació i valoració dels impactes.  
Des del punt de vista ambiental, la legalització de l'activitat proposada suposa la posada en marxa de l'activitat i la valorització dels residus generats pel sector del marbre així com la minimització d'abocadors incontrolats en la zona.  
Actualment els impactes derivats de la implantació de la planta es deuen al moviment de terres dut a terme per al condicionament de la parcel·la, al mal disseny dels drenatges, el trànsit de camions, la posada en marxa de la maquinària, l'arreplega de residus i l'arreplega d'estocs de material.  
Els efectes derivats de les dites accions han sigut la destrucció del sòl i vegetació associada, discontinuïtat en el paisatge i canvi de color, modificació del relleu, increment de processos erosius, possible contaminació d'aigües superficials i subterrànies, mala gestió de residus, ocupació de barranc, increment del trànsit rodat, deteriorament del camí d'accés i producció de pols i soroll en la planta i el camí d'accés.  
  
Consideració sobre les mesures correctores aplicades.  
Les mesures correctores proposades en el projecte es consideren insuficients. Es descriuen a continuació les mesures que han de ser aplicades per a minimitzar els impactes negatius i riscos associats:  
El camí d'accés haurà d'estar preparat per al trànsit de camions, evitant l'alçament de pols i limitant la seua velocitat de circulació.   
  
Les instal·lacions hauran de portar un control de l'entrada de residus, i impedir l'entrada d'aquells que no estiguen autoritzats.  
Els residus generats en la planta es gestionaran adequadament segons la seua tipologia.  
La planta i les arreplegues ocuparan únicament la superfície destinada a això (<50%) i es deixarà sense afectar la resta de superfície. Els talussos afectats que limiten amb el barranc hauran de rebaixar els seus pendents i ser revegetats.  
Les aigües d'escolament hauran d'arreplegar-se i tractar-se abans de ser abocades al barranc.  
Durant el funcionament de la maquinària s'evitarà la producció de pols per mitjà de l'ús dels sistemes d'aspersió o reg polvoritzat. Es reduiran al mínim possible les distàncies de caiguda de materials i es minimitzaran les possibles molèsties ocasionades per l'arrossegament de materials pel vent.   
Es disposarà d'aigua suficient per a mantindre humides les arreplegues de material, els vials interns, dur a terme el procés de trituració i, si és el cas, el llavat de l'àrid.  
4. Consideracions jurídiques  
1. El projecte examinat constituïx un dels supòsits fàctics en què resulta preceptiva la formulació d'una declaració d'impacte ambiental, prèviament a la resolució administrativa que s'adopte per a l'aprovació definitiva d'aquell, segons es desprén de l'article 20 de la Llei 4/1992, de 5 de juny de 1992, de la Generalitat Valenciana, sobre Sòl No Urbanitzable.  
2. En l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions que se li apliquen.  
3. L'article 16.2 m) del Decret 131/2007, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge, atribuïx a la Direcció General de Gestió del Medi Natural la competència sobre l'avaluació d'impacte ambiental de plans, programes i projectes, així com de qualsevol altres accions dutes a terme tant pels poders públics com pels particulars en el territori de la Comunitat Valenciana.   
  
Per tot això, i basant-se en les competències que tinc legalment atribuïdes es formula la present declaració d'impacte ambiental:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte referent a la planta recicladora d'enderrocs, deixalles del marbre i material de construcció promogut per Triturca, en el terme municipal de Novelda (Alacant).  
  
Segon  
Com a condicions a complir en l'execució del projecte esmentat s'establixen les següents:  
1. El camí d'accés haurà de condicionar-se per al trànsit de camions i mantindre's en òptimes condicions d'ús. Es col·locaran senyals indicatius del trànsit de camions i es limitarà la seua velocitat de circulació.  
  
2. La planta ocuparà únicament, tal com s'indica en el projecte, no més del 50% del total de la superfície de les parcel·les.  
3. Qualsevol construcció, obres o treballs de restauració de talussos que es realitzen en la zona de policia del barranc de Salinetes necessita autorització administrativa prèvia de l'organisme de conca d'acord amb l'article 9 del Reglament de Domini Públic Hidràulic, RD 849/1986.  
  
4. Les instal·lacions estaran tancades i s'impedirà l'accés a persones i vehicles aliens a l'obra.   
5. La planta de tractament i classificació de l'àrid estarà equipada amb dispositius que eliminen o disminuïsquen l'emissió de pols: filtres de mànega que aspiren els focus emissors (trituradores, garbelles, etc.) regs polvoritzats situats en les trituradores i en les eixides de les cintes a estocs, carenatge de cintes transportadores i protecció dels estocs de fins (<10 mm) amb obres de fàbrica o sitges.  
6. Es construirà un sistema d'arreplega d'aigües d'escolament que permeta el seu tractament abans de ser abocades a llit públic.  
  
7. Haurà de quedar garantit el subministrament d'aigua a la planta.  
8. Els residus que es generen en la planta s'emmagatzemaran i gestionaran segons la seua tipologia. Es recorda al promotor la prohibició de realitzar en la zona qualsevol tipus d'abocament no autoritzat i, en particular, dels produïts pels canvis d'oli, combustible i manteniment de la maquinària, que hauran de ser gestionats per taller o gestor de residus degudament autoritzat, d'acord amb el que preveu la Llei 10/1998, de Residus i en el Reial Decret 833/1988, relatiu a la gestió de residus tòxics i perillosos.  
9. En cas de realitzar el manteniment de la maquinària en la parcel·la, es disposarà d'un taller sostrat i amb sòl impermeabilitzat on es realitzen tots les reparacions i manteniment de la maquinària. Els residus perillosos s'envasaran en depòsits homologats degudament segregats per tipus, envasaments, identificats i etiquetatges. Disposaran de safates o cubetes que garantisquen el confinament i posterior arreplega de possibles vessaments accidentals. Els dits residus s'entregaran en un termini no superior a 6 mesos a gestor autoritzat.   
10. Si durant les obres d'explanació de la parcel·la, es troben restes paleontològiques, arqueològiques o etnogràfiques, el titular haurà de posar el fet en coneixement a la Conselleria d'Educació i Cultura, de forma immediata, i adoptar les mesures pertinents a favor de la seua protecció i conservació, conforme amb allò previst en els articles 63 i 65 de la Llei 4/1998, d'11 de juny, de la Generalitat Valenciana.  
  
  
Tercer  
Notificar a les persones interessades que contra la present resolució, per ser un acte de tràmit que no posa fi al procediment ni produïx indefensió, no es pot interposar cap recurs; sense perjuí d'utilitzar els mitjans que en defensa del seu dret s'estimen pertinents.  
  
Quart  
Es publicarà la present declaració d'impacte ambiental en el Diari Oficial de la Comunitat Valenciana de la forma reglamentària, d'acord amb el que disposa l'article 28 del Decret 162/1990, del 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental.  
  
València, 4 de maig de 2009.- La directora general de Gestió del Medi Natural: Mª Ángeles Centeno Centeno».  
  
  
«Declaració d'impacte ambiental  
  
Dades de l'expedient  
Expedient: 18/09 AIA.  
Títol: Modificació puntual núm. 10 de les normes subsidiàries de Planejament de Vilafranca (Castelló).  
Promotor: Ajuntament de Vilafranca.  
Autoritat substantiva: Comissió Territorial d'Urbanisme de Castelló.  
Localització: zona de vora immediata al sòl urbà.  
Descripció del projecte  
1. Objecte del projecte  
La modificació puntual de les normes subsidiàries vigents té com a objecte la requalificació de terrenys, ampliant la superfície de sòl urbà residencial i la de dotacional, en la zona d'Eixample, i que consistix en:  
- Crear una zona de sòl dotacional.  
- Crear dos illes de sòl urbà residencial.  
2. Descripció de les característiques més rellevants del projecte  
Localització  
L'àmbit de la modificació puntual està constituït pel sòl no urbanitzable.  
Els terrenys requalificats estan dins d'un sector ja consolidat, en el qual hi ha edificacions d'ús residencial amb una edificabilitat d'acord amb les normes subsidiàries de planejament.  
Les edificacions es troben consolidades en el carrer Santa Teresa i en construcció en els carrers de la contornada. En el lateral sud-oest, al costat de les dos illes de sòl eixample residencial es troba el camp de futbol municipal.  
Es considera que la zona és una vora de sòl urbà, en què a més s'estan creant dotacions, que el que s'està fent és ultimar la trama en coherència amb les parcel·les de la zona i amb la partició històrica d'esta, millorant amb això, les condicions internes de la zona.  
La zona proposada comprén una superfície de 4.585,23 m².  
Planejament vigent i proposat  
Vilafranca disposa com a planejament vigent de normes subsidiàries de planejament municipal aprovades definitivament, per la Comissió Territorial d'Urbanisme de la Conselleria d'Obres Públiques, Urbanisme i Transports de la Generalitat Valenciana, el 27 de setembre de 1984.  
  
Es proposa una requalificació de sòl no urbanitzable a sòl urbà residencial amb ordenació detallada.  
Directrius bàsiques per a l'ordenació detallada  
L'ordenació detallada proposada per la modificació puntual, consistix en :  
- Ampliació de sòl dotacional: es crea una zona dotacional en el límit de la parcel·la que donarà al carrer Santa Teresa i al carrer sense nom. La superfície de l'ampliació destinada a sòl dotacional és de 2.018,04 m².  
- Ampliació del sòl urbà eixample residencial: s'amplien les dos parcel·les d'eixample residencial existents al costat de la pastilla de sòl no urbanitzable a la qual el present projecte fa referència. La superfície ampliada de sòl urbà edificable en eixample residencial és de 1.638,38 m².  
- Obertura d'un nou vial i prolongació de l'existent: a l'allargar-se les parcel·les d'eixample residencial es prolonga també el carrer existent entre ambdós i al crear la parcel·la de sòl dotacional es crea també un nou vial que separa esta de les d'eixample residencial. La superfície ampliada de vials és de 928,81 m².  
3. Alternatives  
La parcel·la que es requalificarà està rodejada de sòl urbà, té accés directe a vials i compta amb xarxa de clavegueram, subministrament d'aigua potable, electricitat i telefonia.  
L'alternativa zero, és a dir, de no-intervenció, no es preveu ni es té en compte en l'anàlisi pels arguments exposats respecte a l'eliminació d'esta xicoteta zona a manera d'illa que es troba rodejada de sòl urbà.  
  
Tramitació administrativa  
En data 2 de gener de 2009 el Servici Territorial d'Urbanisme de Castelló remet l'estudi d'impacte ambiental junt amb el certificat municipal de no-existència d'al·legacions en el tràmit d'informació pública, així com l'informe de la Direcció General de Patrimoni Cultural Valencià, i es va incoar el corresponent expedient d'avaluació d'impacte ambiental.  
L'Ajuntament en Ple, en sessió ordinària realitzada el dia 14 de juliol de 2005, va aprovar provisionalment la modificació puntual núm. 10 de les normes subsidiàries del planejament municipal de Vilafranca.  
1. Informació pública  
L'estudi d'impacte ambiental junt amb la documentació del projecte es va exposar al públic, segons anunci en el DOCV número 5056, de 25 de juliol de 2005.  
La informació pública de la modificació puntual núm. 10 de les normes subsidiàries del planejament municipal de Vilafranca va ser anunciada en el DOCV el 25 de juliol de 2005, i es va obrir un període d'un mes.  
Segons certificat de data 14 de novembre de 2005 durant el període d'informació al públic no s'ha presentat al·legació a cap reclamació ni de caràcter general ni amb referència a l'estudi d'impacte ambiental.  
  
2. Peticions d'informació o documentació complementària  
Amb data 13 d'abril de 2009 es realitza un requeriment de documentació a la Direcció Territorial de Medi Ambient, Aigua, Urbanisme i Habitatge de Castelló, sol·licitant certificat subscrit pel fedatari públic municipal, en el qual s'indica que en estos sòls l'Ajuntament de Vilafranca ja presta els servicis de l'article 26 de la Llei reguladora de les bases de règim local.  
Amb data 5 de maig de 2009 s'aporta certificat de la secretària interventora de l'Ajuntament de Vilafranca, on s'especifica que el sòl a què afecta la modificació puntual número 10 de les normes subsidiàries de planejament del municipi compta amb els servicis de l'article 26 de la Llei 7/1985, de 2 d'agost, reguladora de les bases de règim local.  
  
Informes sectorials  
Amb data 20 de novembre de 2007 s'emet un informe favorable, per part de la Direcció General de Patrimoni Cultural Valencià, als efectes patrimonials previstos en l'article 11 de la Llei 4/1998, d'11 de juny, del Patrimoni Cultural Valencià, sempre que es complisquen les cauteles següents:   
«1. La prospecció ja realitzada no ha documentat jaciments ni restes arqueològiques, no es coneixen tampoc en l'àmbit afectat béns arquitectònics d'interés rellevant.  
2. Des de la consideració del patrimoni etnològic l'apartat 4.2.4 de l'estudi ressenya que hi haurà un seguiment arqueologicoetnològic durant les obres i que es documentaran les construccions del patrimoni etnològic afectades segons model de la Direcció General de Patrimoni Cultural Valencià, que són uns quants murs de pedra seca, «llindes i dos «porteres» o entrades a les finques o parcel·les.  
La dita documentació haurà de ser prèvia a l'inici dels treballs i haurà de ser necessàriament presentada a esta direcció general».  
Informe sobre la disponibilitat d'aigua per a abastiment de l'actuació urbanística referent a la Modificació puntual número 10 de les normes subsidiàries de Vilafranca, realitzat per part de FACSA, amb data 26 de gener de 2009, que actua en qualitat de concessionària de la gestió del servici públic d'abastiment a este municipi i des del punt de vista de capacitat tècnica de les instal·lacions i infraestructures actuals afectes al referit servici, s'informa:  
  
1. Segons les necessitats hídriques que tindrà la present actuació urbanística, resulta una demanda prevista de 30.979 m³/anuals, que resulten de 95 vivendes i una residència de la tercera edat amb capacitat per a 50 llits, demanda que es preveu cobrir per mitjà de connexió a la xarxa general d'abastiment.  
2. En l'actualitat el servici d'abastiment del municipi de Vilafranca, se subministra des de diverses captacions: pou Teuleria, pou Llargueres, pous Parreta (cinc captacions), amb una capacitat tècnica total estimada entorn de 420.000 m³/anuals i un cabal punta estimat de 1.400 m³/dia.  
  
Així mateix, es disposa d'una presa provinent del brollador Tosquilla, amb una capacitat tècnica estimada de 260.000 m³/anuals, i un cabal punta estimat entorn dels 700 m³/dia.  
Disposa d'una capacitat tècnica total de subministrament des de les actuals instal·lacions, entorn dels 680.000 m³/anuals i un cabal punta estimat aproximadament de 2.100 m³/dia.  
El servici d'abastiment del municipi ha consumit en l'última anualitat un total de 474.404 m³, amb una demanda punta, el dia de major consum, de 2.000 m³.  
Per això, atenent la capacitat tècnica de les dites instal·lacions, considerades igualment altres actuacions urbanístiques en tràmit, podem estimar que hi ha recursos en quantitat suficient per a atendre la demanda generada per la nova actuació urbanística. Això, lògicament, atenent les circumstàncies concurrents en la situació actual, i salvades excepcionals èpoques d'estiatge que, en un futur, pogueren plantejar-se o tractaments addicionals que es necessitaran per a complir els paràmetres fixats per la normativa vigent en matèria de qualitat de l'aigua de consum humà a què, tot seguit, farem referència.  
  
3. Ja que afecta la qualitat dels recursos considerant els paràmetres de qualitat de l'aigua subministrada des de les referides actuals instal·lacions els quals, lògicament, ja són coneguts per esta empresa concessionària, el subministrament d'aigua per a les referides unitats d'execució, no necessitaria cap tractament addicional de potabilització, i s'ajusta al que disposa el RD 140/2003, de 7 de febrer, pel qual s'establixen els criteris sanitaris de la qualitat de l'aigua de consum humà, resultant, en principi, suficient, als dits efectes, el tractament per cloració.  
  
4. Tot això sense perjuí que s'hagen d'executar, a càrrec de la referida actuació urbanística, les infraestructures complementàries i, si és el cas, suplementàries que resulten necessàries a fi d'articular adequadament les solucions de connexió amb la xarxa general del servici.  
Amb data 13 d'abril de 2009 es realitza sol·licitud d'informe el Servici de Gestió Forestal de la Conselleria de Medi Ambient, Aigua, Urbanisme i Habitatge, relacionat amb la via pecuària núm. 45, assagador Camí de Portell de Morella, fronterís a la part nord-est amb la zona d'actuació de la present modificació puntual, en concret correspon amb el carrer Santa Teresa.  
Afeccions legals  
1. En relació amb la transposició de la Directiva 92/43/CEE i la Xarxa Natura 2000, no s'ha constatat l'existència en l'àmbit d'actuació de llocs d'importància comunitari denominats LIC, proposats per a formar part de la Xarxa Natura 2000 ni ZEPA designades per a formar part de la Xarxa Natura 2000.   
2. La via pecuària núm. 45, assagador del Camí de Portell de Morella, limita en la part nord-est la zona d'actuació, en concret correspon amb el carrer Santa Teresa.  
En la zona d'actuació, el carrer Santa Teresa, guarda l'amplària legal i necessària de 12 m, i no es veu afectada per la modificació.  
La superfície afectada per la via pecuària tindrà la classificació de sòl no urbanitzable d'especial protecció vies pecuàries i no formarà part de la superfície computable del sector a efectes urbanístics.  
3. Jaciments arqueològics.  
No s'ha observat l'existència de jaciments ni restes arqueològiques, i no es coneix tampoc en l'àmbit afectat béns arquitectònics d'interés rellevant.  
Consideracions ambientals   
1. La zona objecte d'estudi correspon a la continuació de l'altiplà on es localitza el nucli urbà del municipi de Vilafranca.  
  
Pertany al sistema morfodinàmic vessants i valls en materials detrític que correspon a formacions detrítiques del Cretaci Inferior que originen fons suaus de vall o vessants amb xaragalls que contrasten fortament amb els relleus més abruptes que caracteritzen les masses carbonatades.  
Segons les dades consultades, en la zona objecte d'estudi no hi ha riscos de lliscament ni despreniment.  
La zona que ens ocupa té determinada una categoria de vulnerabilitat dels aqüífers baixa.  
El terme municipal està catalogat amb les categories d'accessibilitat a recursos hídrics baixa i mitjana, i la zona objecte d'estudi té una accessibilitat baixa.  
2. Pel que fa a la zona objecte d'estudi, s'identifiquen tres unitats de vegetació:  
Cultiu de secà, que correspon al bancal destinat al cultiu de cereals.  
Cultius de regadiu que corresponen a una xicoteta horta familiar.  
  
Herbàcies de colonització, situades en la part SE, en el límit amb el carrer Santa Teresa.  
El terme municipal de Vilafranca té importància des del punt de vista faunístic. Cal dir que hi ha una relació estreta entre les comunitats faunístiques i la vegetació del lloc, i que en este sentit el territori municipal té una riquesa interessant, encara que no així la zona objecte d'estudi, a la qual cosa cal afegir l'escàs territori ocupat a més dels elements de vegetació ja assenyalats.  
L'erosió del sòl objecte d'estudi es qualifica de la manera següent:  
  
Erosió actual: molt baixa.  
Erosió potencial: baixa.  
No s'ha detectat que la zona d'estudi haja patit cap incendi.  
  
3. Aigua potable: segons les necessitats hídriques que es produiran com a conseqüència d'esta actuació urbanística, resulta una demanda prevista de 30.979 m³/anuals, que resulten de 95 vivendes i una residència de la tercera edat amb capacitat per a 50 llits, demanda que es preveu cobrir per mitjà de connexió a la xarxa general d'abastiment. S'estima que hi ha recursos en quantitat suficient per a atendre la demanda generada per la nova actuació urbanística.  
4. Aigües residuals: en el municipi hi ha una depuradora el tipus de tractament de la qual és per biodiscos. Segons el Pla director de Sanejament i Depuració de la Comunitat Valenciana el seu funcionament és bo i hi ha un conveni entre la Generalitat Valenciana i la Diputació de Castelló per al seu manteniment en operació. Hi ha xarxa de clavegueram en tota la població, que conduïx els abocaments pel col·lector fins a la depuradora. El sector plantejat connectarà la seua xarxa d'aigües residuals a la xarxa general.  
5. Segons la cartografia del PATRICOVA, l'àrea presenta un risc d'inundació nul.  
6. La transformació i edificació de la zona no suposarà una alteració del drenatge superficial per això no es considera cap afecció.  
  
7. Quant al risc per a les aigües subterrànies, cal dir que la modificació es localitza en una zona de vulnerabilitat baixa a la contaminació d'aqüífers, a més l'ocupació no fomenta activitats que puguen suposar l'abocament d'elements contaminants que posen en risc les aigües subterrànies.  
Consideracions jurídiques  
1. El projecte es troba sotmés al procediment de declaració d'impacte ambiental, ja que està inclòs en els supòsits previstos en l'annex I, apartat 8 g del Decret 162/1990, de 15 d'octubre, del Consell de la Generalitat Valenciana pel qual s'aprova el Reglament per a l'execució de la Llei d'Impacte Ambiental, modificat pel Decret 32/2006, de 10 de març, del Consell de la Generalitat.  
2. El projecte examinat constituïx un dels supòsits fàctics en què resulta preceptiva la formulació d'una declaració d'impacte ambiental, prèviament a la resolució administrativa que s'adopte per a l'aprovació definitiva d'aquell, segons es desprén de l'article 5t de la Llei d'Impacte Ambiental i concordants del seu Reglament.  
3. En l'expedient s'han observat els tràmits previstos en el Decret 162/1990, del 15 d'octubre, el Consell de la Generalitat Valenciana pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana i en les altres disposicions que se li apliquen.  
4. L'article quint del Decret 162/1990, de 15 d'octubre, del Consell de la Generalitat Valenciana pel qual s'aprova el Reglament per a l'execució de la Llei 2/1989, d'Impacte Ambiental, atribuïx la competència a l'òrgan ambiental, per a la declaració d'impacte ambiental dels projectes a què s'aplique esta llei.  
5. L'article 16.2 m) del Decret 131/2007, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge, atribuïx a la Direcció General de Gestió del Medi Natural la competència sobre l'avaluació d'impacte ambiental de plans, programes i projectes, així com de qualsevol altres accions dutes a terme tant pels poders públics com pels particulars en el territori de la Comunitat Valenciana.  
  
Per tant i a la vista de tot això, fent ús de les facultats que tinc legalment atribuïdes, formule la següent declaració d'impacte ambiental:  
  
  
Primer  
S'estima acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, la modificació puntual núm. 10 de les normes subsidiàries del planejament municipal de Vilafranca (Castelló), sempre que es realitze d'acord amb el que establix la documentació presentada fins ara, amb els informes sectorials emesos respecte d'això, i amb els condicionants establits a continuació.  
  
Segon   
Condicionants per al desenrotllament del projecte:  
1. S'observarà tot allò estipulat en l'informe redactat per la Conselleria de Cultura, Educació i Ciència, conforme a l'article 11 de la Llei 4/1998, d'11 de juny, del Patrimoni Cultural Valencià, modificada per la Llei 5/2007, de 9 de febrer, amb data 20 de novembre de 2007, on s'insta a realitzar un seguiment arqueologicoetnològic durant les obres i que es documenten les construccions del patrimoni etnològic afectades segons model de la Direcció General de Patrimoni Cultural Valencià, que són uns quants murs de pedra seca, «llindes» i dos «porteres» o entrades a les finques o parcel·les. La dita documentació haurà de ser prèvia a l'inici dels treballs i haurà de ser necessàriament presentada a esta direcció general.  
2. Haurà de complir totes aquelles consideracions que queden establides en l'informe que es reba de la Unitat de Vies Pecuàries del Servici de Medi Ambient, relacionat amb la via pecuària núm. 45 assagador del Camí de Portell de Morella, fronterís al nord amb l'actuació urbanística plantejada, en concret correspon amb el carrer Santa Teresa.  
  
La superfície afectada per la via pecuària tindrà la classificació de sòl no urbanitzable d'especial protecció vies pecuàries i no formarà part de la superfície computable del sector a efectes urbanístics.  
3. Haurà de complir el control de la integració paisatgística dels desmunts i observar la ubicació d'infraestructures de manera que no es deteriore el paisatge.  
4. La zona de drenatge d'aigües superficials, en la fase de construcció, es revisarà abans de l'època de pluja i després d'una pluja intensa.  
5. S'haurà d'obtindre l'autorització d'abocament d'aigües residuals per l'òrgan competent, assumint els cabals generats per la implantació del sector. També s'haurà d'obtindre autorització de connexió a la xarxa general.  
6. Ha de realitzar-se una previsió dels residus sòlids urbans generats, presentant certificat en què l'entitat gestora assumisca la gestió dels dits residus.  
7. Quan es realitzen obres que suposen el pas de camions pel nucli urbà, es procedirà a mesurar el soroll produït pels esmentats camions i a controlar l'horari de l'activitat. En cap cas es permetrà que els treballs es realitzen en hores de descans (de 22 h a 8 h).  
  
8. En cap zona verda o enjardinament es plantaran les espècies considerades invasores en el territori de la Comunitat Valenciana.  
9. Abans de l'inici de les obres, s'haurà d'obtindre informe favorable de l'òrgan competent en matèria de disponibilitat de recursos hídrics.  
10. El projecte de les infraestructures necessàries per a l'abastiment d'aigua potable en este àmbit, haurà d'obtindre, abans de l'inici de les obres, informe favorable de l'empresa concessionària del servici i, finalitzades les obres, haurà d'obtindre's informe favorable de la concessionària del servici abans de la recepció definitiva, per part de l'Ajuntament de Vilafranca, de les obres urbanitzadores.  
  
Tercer  
Es notifica a les parts interessades que contra la present resolució, per no ser un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
  
Quart  
La present declaració d'impacte ambiental es publicarà en el Diari Oficial de la Comunitat Valenciana d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental.  
  
València, 5 de maig de 2009.- La directora general de Gestió del Medi Natural: Mª Ángeles Centeno Centeno».  
  
València, 12 de setembre de 2012.- El director general d'Avaluació Ambiental i Territorial: Juan Giner Corell.